[pic] | KOMISIJA EVROPSKIH SKUPNOSTI |

Brussels, 12.7.2007

SEC(2007) 950

DELOVNI DOKUMENT SLUŽB KOMISIJE

Spremni dokument k predlogu SKLEPA EVROPSKEGA PARLAMENTA IN SVETA o akcijskem programu za izboljšanje kakovosti visokošolskega izobraževanja in spodbujanje medkulturnega razumevanja s sodelovanjem s tretjimi državami (Erasmus Mundus) (2009–2013) Povzetek razširjene ocene učinka, ki vključuje zahteve predhodne ocene [COM(2007) 395 konč.][SEC(2007) 949]

POVZETEK

Visokošolsko izobraževanje je predmet vse večje internacionalizacije kot odziv na proces globalizacije. Skupnost in države članice morajo zato svoje državljane in svojo delovno silo poskušati pripraviti na globalno okolje z vključevanjem mednarodne razsežnosti na ustrezen in učinkovit način.

Visokošolske ustanove so prizorišče medkulturnega dialoga in izmenjav. Program izobraževanja in mobilnosti, ki temelji na mednarodnih povezavah in izmenjavah posameznikov, lahko okrepi politične, kulturne, izobraževalne in gospodarske povezave med Evropsko unijo in tretjimi državami.

Skupni cilj prihodnjega programa Erasmus Mundus mora biti izboljšanje kakovosti evropskega visokošolskega izobraževanja ter spodbujanje dialoga in razumevanja med narodi in kulturami s sodelovanjem s tretjimi državami, kakor tudi prispevanje k razvoju tretjih držav na področju visokošolskega izobraževanja. Dejansko mora novi program:

- financirati visokokakovostne skupne podiplomske in doktorske študijske programe, ki jih ponuja skupina visokošolskih ustanov iz Evrope in po možnosti iz tretjih držav;

- podeliti štipendije za čas celotnega študija evropskim študentom in študentom iz tretjih držav za spremljanje teh skupnih programov, pa tudi kratkoročne štipendije za evropske akademike in akademike iz tretjih držav za izvajanje raziskav ali opravljanje pedagoškega dela kot del teh skupnih programov;

- razviti partnersko sodelovanje med evropskimi visokošolskimi ustanovami in visokošolskimi ustanovami iz tretjih držav kot podlago za izmenjave študentov in akademikov na vseh ravneh visokošolskega izobraževanja, da se povečajo zmogljivosti za mednarodno sodelovanje visokošolskih ustanov v tretjih državah;

- podpirati nadnacionalne pobude, študije, projekte, dogodke in druge dejavnosti, katerih cilj je povečanje privlačnosti evropskega visokošolskega izobraževanja v svetu.

V zvezi s prihodnjim programskim obdobjem programa Erasmus Mundus (2009–2013) je treba obravnavati tri osnovne politične možnosti:

1. Nadaljevanje programa Erasmus Mundus v njegovi sedanji obliki;

2. Nadaljevanje programa Erasmus Mundus v spremenjeni obliki in;

3. Prekinitev programa Erasmus Mundus ob zaključku sedanjega programa v decembru 2008.

Primerjalna ocena teh političnih možnosti kaže, da ima možnost 3 najmanjši vpliv na potrebe in cilje programa. Čeprav je možnost 1 v oceni dobro ocenjena, ima možnost 2 jasne prednosti pred možnostjo 1.

V okviru možnosti 2 so bile podrobno ocenjene naslednje spremembe, za katere se – zaradi njihovega skupnega ugodnega vpliva – predlaga, da se jih vključi v nov program Erasmus Mundus:

- Razširitev programa, da se vključijo sredstva za doktorske študije ;

- Vključitev finančne podpore za študente EU v okviru programa;

- Boljše vključevanje visokošolskih ustanov tretjih držav v program;

- Vključitev področja zunanjega sodelovanja Erasmus Mundus v program.